Karlien en Joe gaan weer ouers wordKarlien en Joe (Foto: Instagram) Die bekende “Rooilipsoene”-sangeres, Karlien van Jaarsveld, is swanger. Karlien het aan Maroela Media bevestig dat sy vir ŉ vierde keer swanger is. Sy het reeds ŉ tweeling, Daniël en Eliah (5), saam met haar eksman en rugbyspeler Derick Hougaard, en ŉ tweejarige dogtertjie, Elah, saam met haar man, Joe Breytenbach. Sy het ook in 2015 op 19 weke ŉ miskraam gehad met ŉ dogtertjie wat sy Evah genoem het. Karlien is tans 13 weke swanger. “Ek is baie dankbaar en opgewonde!” sê sy. “Ek wou nog altyd vier kinders grootgemaak het. Ek is dankbaar vir my vyfde babatjie en bid vir ŉ voltermynswangerskap,” sê sy. Al Karlien se vorige kinders is vroeggebore. Volgens haar is die drie ander kinders opgewonde om nog ŉ boetie of sussie ryker te word. Karlien sê sy en Joe gee nie om of dit ŉ seuntjie of ŉ dogtertjie is nie, solank die baba gesond is. Karlien by haar ooievaarstee vir Elah (Foto: Instagram) “Die tweeling het elkeen hul verskillende voorkeure van wat hulle graag wil hê die geslag moet wees, maar ek is baie dankbaar God neem daardie besluit vir ons en nie ek nie,” sê sy. Karlien vertel dat sy vermoed het sy is weer swanger toe sy vreemde drange na bier begin kry het. “Ek is nie ŉ groot bierdrinker nie, ek hou meer van wyn. Maar ek was elke dag lus vir bier, en toe het ek begin dink ek is swanger. Maar bygesê, ek dink omtrent elke maand ek is swanger,” skerts sy. Sy het toe uiteindelik ŉ swangerskapstoets gaan koop, wat positief getoets het. Indien Karlien vir ŉ volle termyn dra, sal die baba omstreeks Maart sy of haar opwagting maak.